
Text rozhodnutia
Súd: Krajský súd Trnava Spisová značka: 44Sp/40/2010 Identifikačné číslo súdneho spisu: 2010200637 Dátum vydania rozhodnutia: 04. 10. 2011 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2011:2010200637.2 Uznesenie Krajský súd v Trnave v právnej veci navrhovateľa: P. K., E. XX, K., proti odporcovi: Úrad práce, sociálnych vecí a rodiny v Senici, Vajanského 17, Senica, o preskúmanie rozhodnutia odporcu č. ME07-09/22237-2/2010-Mar zo dňa 14.01.2010 takto r o z h o d o l : Súd opravný prostriedok navrhovateľa o d m i e t a . Žiadnemu z účastníkov sa náhrada trov nepriznáva. o d ô v o d n e n i e : Navrhovateľ sa podaním návrhu zo dňa 1.12.2010, doplneným podaním zo dňa 7.3.2011 domáhal, aby súd preskúmal rozhodnutie odporcu č.ME07-09/22237-2/2010-Mar zo dňa 14.1.2010, ktorým odporca rozhodol tak, že navrhovateľovi nepriznal peňažný príspevok na kompenzáciu zvýšených výdavkov na diétne stravovanie. Navrhovateľ dňa 1.2.2010 rozhodnutie prevzal a písomne, za prítomnosti pracovníka Úradu práce, sociálnych vecí a rodiny v Senici, sa vzdal odvolania, čím rozhodnutie nadobudlo právoplatnosť. Predmetné rozhodnutie napadol navrhovateľ opravným prostriedkom zo dňa 1.12.2010, doručeným Krajskému súdu v Trnave dňa 9.12.2010. Podľa § 244 ods.1 O. s .p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. (2) V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy. (3) Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 250l ods. 1 O.s.p. podľa ustanovenia tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250p O.s.p. ak je návrh podaný oneskorene alebo ho podá ten, kto naň nie je oprávnený, alebo ak sa napáda rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Predmetom preskúmavania bolo rozhodnutie o nepriznaní peňažného príspevku na kompenzáciu zvýšených výdavkov na diétne stravovanie, pričom z administratívneho spisu súd zistil, že sa v ňom nachádza prehlásenie navrhovateľa o vzdaní sa odvolania proti napadnutému rozhodnutiu. Tento úkon spôsobil, že rozhodnutie sa stalo právoplatným už dňa 1.2.2010. Keďže súdy v konaní o opravných prostriedkoch právoplatné rozhodnutia správnych orgánov nepreskúmavajú, v súlade s § 250l ods. 1 O.s.p. a § 250p O.s.p. tunajší súd opravný prostriedok navrhovateľa odmietol. O náhrade trov konania súd rozhodol podľa § 250l ods. 1,2 O.s.p. v spojení s § 250h ods. 2 O.s.p. a § 146 ods. 1 písm. c) O.s.p. tak, že žiaden z účastníkov nemá právo na náhradu trov konania. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

